ตลาดหุ้นเอเชียสดใส รับ “พาวเวล” ส่งสัญญาณลดดอกเบี้ย 0.50%
ตลาดหุ้นเอเชียสดใส รับ "พาวเวล" ส่งสัญญาณลดดอกเบี้ย 0.50%
ตลาดหุ้นเอเชียสดใส รับ "พาวเวล" ส่งสัญญาณลดดอกเบี้ย 0.50%
11 ก.ค. 2562

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ หลังจาก นายเจอโรม พาวเวล ประธานธนาคารกลางสหรัฐ (เฟด) ส่งสัญญาณปรับลดอัตราดอกเบี้ยในระหว่างการแถลงต่อสภาคองเกรสเมื่อวานนี้ นอกจากนี้ ตลาดยังได้แรงหนุนจากรายงานการประชุมเดือนมิ.ย.ของเฟดซึ่งระบุว่า กรรมการเฟดส่วนใหญ่สนับสนุนให้มีการปรับลดอัตราดอกเบี้ยในระยะใกล้นี้ เพื่อรับมือกับความเสี่ยงและความไม่แน่นอน
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 21,547.19 จุด เพิ่มขึ้น 13.71 จุด, +0.06%
ดัชนี SSE Composite ตลาดหุ้นจีนเปิดวันนี้ที่ 2,928.06 จุด เพิ่มขึ้น 12.76 จุด, +0.44%
ดัชนี HSI ตลาดหุ้นฮ่องกงเปิดวันนี้ที่ 28,347.86 จุด เพิ่มขึ้น 143.17 จุด, +0.51%
ดัชนี TAIEX ตลาดหุ้นไต้หวันเปิดวันนี้ที่ 10,817.60 จุด เพิ่มขึ้น 19.12 จุด, +0.18%
ดัชนี KOSPI ตลาดหุ้นเกาหลีใต้เปิดวันนี้ที่ 2,070.59 จุด เพิ่มขึ้น 11.81 จุด, +0.57%
ดัชนี FTSE STI ตลาดหุ้นสิงคโปร์เปิดวันนี้ที่ 3,353.81 จุด เพิ่มขึ้น 13.39 จุด, +0.40%
ดัชนี FBMKLCI ตลาดหุ้นมาเลเซียเปิดวันนี้ที่ 1,681.22 จุด เพิ่มขึ้น 2.25 จุด, +0.13%
ดัชนี PSE Composite ตลาดหุ้นฟิลิปปินส์เปิดวันนี้ที่ 8,098.37 จุด เพิ่มขึ้น 20.16 จุด, +0.25%
ดัชนี Jakarta Composite ตลาดหุ้นอินโดนีเซียเปิดวันนี้ที่ 6,424.63 จุด เพิ่มขึ้น 13.95 จุด, +0.22%   
ด้านนายพาวเวลได้แถลงต่อคณะกรรมาธิการบริการการเงินประจำสภาผู้แทนราษฎรเมื่อวานนี้ว่า เฟดจะดำเนินการอย่างเหมาะสมเพื่อรักษาการขยายตัวของเศรษฐกิจสหรัฐ ขณะที่ปัจจัยลบหลายประการ เช่น ความตึงเครียดทางการค้าและความวิตกต่อการขยายตัวของเศรษฐกิจโลกนั้น กำลังถ่วงแนวโน้มเศรษฐกิจ ส่วนการลงทุนของภาคธุรกิจในสหรัฐได้ชะลอตัวลงในระยะนี้ ท่ามกลางความไม่แน่นอนต่อแนวโน้มทางเศรษฐกิจ และอัตราเงินเฟ้อกำลังปรับตัวต่ำกว่าเป้าหมายที่เฟดกำหนดไว้ที่ระดับ 2%
ทั้งนี้ หลังจากนายพาวเวลแถลงต่อสภาคองเกรสเมื่อวานนี้ นักลงทุนในตลาดการเงินก็คาดการณ์มากขึ้นว่า เฟดจะปรับลดอัตราดอกเบี้ย 0.50% ในการประชุมนโยบายการเงินในวันที่ 30-31 ก.ค. โดยในการสำรวจล่าสุด พบว่า FedWatch ซึ่งเป็นเครื่องมือวิเคราะห์ภาวะการซื้อขายสัญญาฟิวเจอร์อัตราดอกเบี้ยสหรัฐของ CME Group บ่งชี้ว่า นักลงทุนคาดการณ์ว่า มีโอกาส 100% ที่เฟดจะปรับลดอัตราดอกเบี้ยในการประชุมนโยบายการเงินในช่วงปลายเดือนก.ค.
นอกจากนี้ ตลาดยังได้รับปัจจัยหนุนจากรายงานการประชุมเฟดประจำวันที่ 18-19 มิ.ย.ซึ่งระบุว่า กรรมการเฟดส่วนใหญ่สนับสนุนให้มีการปรับลดอัตราดอกเบี้ยในระยะใกล้นี้ เมื่อพิจารณาจากความไม่แน่นอนและความเสี่ยงที่อาจทำให้เศรษฐกิจเผชิญภาวะขาลง อีกทั้งยังระบุว่า อัตราเงินเฟ้อที่ยังคงอยู่ในระดับต่ำนั้น มีความเสี่ยงที่จะทำให้การคาดการณ์เงินเฟ้ออ่อนแรงลง ซึ่งจะส่งผลกระทบต่อความพยายามของเฟดในการบรรลุเป้าหมายเงินเฟ้อที่ระดับ 2% อย่างยั่งยืน